Божић. III И вес'о домаћин у подрум је сиш'о
Божић

III.

И вес’о домаћии у подрум је сиш’о 
Те буриће своје надглед’о, обиш’о; 
Ракију и вино у пехаре точи,
Да о благом дану тиме се не бочи.

Шљивовица стара као гром је јака, 
А шиљерац није за сваког јунака; 
Ватрена му боја прелива се, мења, 
К’о у њ да си сас’о ватрена грумења.

Па румену пипу када је заврн’о,
С пехарима пуним к’о птица отпрн’о, 
У груд’ма му срце мало брже бије 
Кад помисли само како ће да пије.

Код пунога стола весео ће сести,
Па помало пити, па помало јести,
И певати песме из времена стара: 
Краљевића Марка и цара Лазара.

Напомене 

 Ова песма је први пут објављена у Жубори и Вихори, стр. 154

Извори 

 Милорад П. Шапчанин: Целокупна дела, Књига друга, страна 29-30. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин